Karina Lorentzen Dehnhardt (SF), 2009-05-26:
Jeg må nok ligesom justitsministeren starte med at sige, at det her nok vil blive lidt en gentagelse af, hvad jeg tidligere har sagt på SF's vegne.
Jeg kan simpelt hen ikke forstå, at vi nu skal have en forespørgselsdebat om det igen, og jeg kan ikke forstå, at Dansk Folkeparti ikke har trukket det her tilbage; der er et lovforslag, der er på vej igennem Folketinget, og vi har tidligere diskuteret oppositionens forslag på det her område, så jeg synes, det er spild af tid.
Når det så er sagt, vil jeg sige, at vi også i SF selvfølgelig har været meget bekymret over situationen i København, hvor der har været gentagne skudepisoder.
Det er ganske uacceptabelt.
Folk har ikke kunnet efterlade deres barnevogne ude, man har ikke kunnet hente børn i børnehave, der har været skudepisoder, kuglerne har føget om ørerne på folk i gaderne, der har været påkørsler med bil og drab, og tilfældige er blevet ramt.
Det er en helt, helt usædvanlig og uacceptabel situation, og i SF har vi også gjort, hvad vi kunne for at bekæmpe det.
Vi har fremlagt flere udspil, og vi har også fremsat flere beslutningsforslag med Socialdemokraterne og med en samlet opposition, som skulle løse det her problem.
Vi må så også sige, at straf ikke kan stå alene, og derfor bliver jeg endnu en gang nødt til at nævne, at det, regeringen gør på området, ikke er tilstrækkeligt.
Vi mangler simpelt hen at se resocialiserende og forebyggende tiltag.
Hvad skal vi gøre, når vi står her om et år igen, og situationen ikke har ændret sig?
Skal vi så skærpe straffene endnu en gang, fordi vi ikke fik vedtaget nogen resocialiserende og forebyggende tiltag?
I forhold til de unge må vi bare konstatere, at vi er i gang med stadig væk at skabe en fødekæde til banderne, fordi vi ikke gør noget på det område.
Michael Hviid Jacobsen, som er sociolog, sagde på en høring i Folketinget, at Danmark er på et nulpunkt, hvad angår deganging.
Vi er simpelt hen ikke i stand til at få de unge ud af miljøerne, for vi har ikke noget at tilbyde dem.
Der er mentorordningerne.
Jeg blev jo glad, da hr. Peter Skaarup sagde, at man gerne ville være med til at kigge på det, men jeg blev også lidt bekymret igen, for jeg synes, det til sidst blev meget uklart, hvad hr. Peter Skaarup ville i forhold til mentorordningerne.
Det er afgørende, at vi får udviklet det, det er et redskab, der virker, det har SFI fortalt os i en ny rapport, og det synes jeg vi skal tage til efterretning.
Det er vigtigt, at vi gør det rigtige og det kloge i forhold til at bekæmpe ungdomskriminalitet.
Vi har også foreslået screening af førstegangskriminelle.
Vi ved, at rigtig mange af de unge mennesker, der fylder op i vores fængsler, har en psykisk sygdom eller en personlighedsforstyrrelse.
Det gælder for 70 pct. af de unge i en sikret institution.
Det er rigtig mange, så hvis vi skal løse de her problemer, er vi nødt til at sætte ind der også. Vi vil gerne udvikle mandsopdækning som metode.
Dansk Folkeparti snakker rigtig meget om mandsopdækning, men jeg har ikke hørt noget konkret om, hvad det er, Dansk Folkeparti forestiller sig.
I SF vil vi gerne være med til at udvikle de her metoder, vi vil gerne være med til at uddanne personer, som kan mandsopdække, og som vi kan bruge på en fornuftig måde.
Jeg har ikke hørt Dansk Folkeparti gøre sig nogen tanker om, hvad der skal ske med de mennesker, vi hælder ind i vores fængsler.
Vi må også anerkende, at der er et kæmpe behov for at koordinere indsatsen på nationalt plan.
Der er stadig brug for en national handlingsplan.
Det kan ikke nytte noget, at retspolitik, socialpolitik, beskæftigelsespolitik og uddannelsespolitik kører i deres egne lukkede cirkler og ikke taler sammen.
Der er behov for en national handlingsplan, og der er behov for, at vi gør noget nu.
Jeg synes, at tiden er inde til, at regeringen fremlægger nogle resocialiserende og forebyggende tiltag.